Lisaks pissivale kolmikule on Brüsselis tohutul hulgal suuri ja väiksemaid ausambaid ning üldiselt kaunis arhitektuur. Arvestades kohti, mida meid kantseldanud Joel meile õhtusel ajal tutvustas, ei usu ma ka, et seal väga igav võiks olla. Muuseumidesse ma seekord ei jõudnud, sest paar tükki, kuhu tahtsin minna, olid kinni ja ülejäänute jaoks polnud lihtsalt aega ning jalad olid ka väsinud (ja olid veel tükk aega hiljemgi, sest olin  taoliseks matkamiseks täiesti valed jalanõud valinud. Loodetavasti ei jäänud mu paterdamine inimestele väga silma). See-eest nägin hulgaliselt kerjuseid, keda seal on tõesti tohutult palju, üksi, kahekesi, lastega, koeraga. Õnneks ei puutunud kokku taskuvarastega, keda seal, eriti nimetatud pargis, ka hulgaliselt olevat.